Hea, kui suuremad pokkeriüritused aegajalt  praktiliselt koduõuele tulevad ja kogu transport, mida sellele jõudmiseks vaja on, on 15 minutit jalgade liigutamist. Pileti sellele üritusele soetasin nädala jooksul peale selle toimumisest teadlikuks saamist ja nagu täna selgus, siis õigesti tegin, sest kohapealt ostes oleksin olnud päris pikas ootenimekirjas... Satelliitidel ma ka ei viitsinud osaleda ehk siis - Olympicu pokkerikontole +€100 ja sealt kohe ka -€70,30 turniripileti soetamiseks ning peale paari nädalat ootamist seadsingi siis täna sammud Tartu  hotelli. Igaks juhuks läksin kohale 15 minutit varem, aga vajadust selleks tegelikult polnud, sest "check-in" oli kiire ja opreatiivne ning ka kohaloos oli juba eelnevalt toimunud - koha leidmiseks oli vaid vaja tabelis näpuga järge ajada.  Turniirist endast. Istekoht oli mul lauas 5 kohal 9; laud ise (inimeste mõttes) ei olnud väga keeruline - hüperagressoreid ei olnud, jutupaunikuid samuti mitte - selline keskmine, võiks öelda. Turniiri arenedes olukord loomulikult veidi muutus, aga algne pilt oli just  selline. Peab tunnistama, et oleks meie lauas olnud keegi kogenum mängija, siis oleks tal ilmselt olnud üsna kerge varases staadiumis stäkki kasvatada, sest kõik me mängisime võrdlemisi kinnist ja pigem passiivset kui aktiivset mängu - endal mul, tuleb tunnstada, ei jätkunud otsustavust kõiki pakutavaid võimalusi "tasuta lõunaks" ära kasutada, kuid mõned pangad ma siiski enese kasuks kallutasin ja püsisin stabiilselt miniplussis. Pikalt ma sellest turniirist mängija vaatepunktist siiski kahjuks rääkida ei saa  ja siin on mõned (kolm) tähtsamad momendid sellelt turniirilt minu jaoks.